**Maastrichts Expositie en Congres Centrum**, vanligvis forkortet **MECC Maastricht** eller bare **MECC**, er et kongressenter i Maastricht i Nederland. Senteret består av en rekke store haller og mindre auditorier og møtelokaler. Det brukes til kongresser, utstillinger, messer, konserter og andre store arrangementer.

Historie
--------

MECC Maastricht er etterløperen til Eurohal, en messehall som ble bygget i Valkenburg i 1961. I 1973 godtok bystyret i Maastricht et forslag fra Eurohal-eier Jan Huynen om å flytte hallen til Griendpark i Sint Maartenspoort-distriktet i Maastricht. Vinteren 1974 ble den nye hallen bygget i løpet av seks uker, og i mars samme år huset hallen sin første messe. I 1983 besluttet Maastricht bystyre å bygge et nytt kongressenter i bydelen Randwyck. Da det nye senteret åpnet, ble den gamle hallen i Griendpark revet i 1991 og erstattet av en park.

Det nye kongressenteret ble påbegynt i 1984, og den første utstillingen ble arrangert der i januar 1988. Prinsesse Margriet åpnet senteret offisielt 23. september samme år.

En omfattende renovering til rundt 49 millioner euro ble startet i 2017. Arbeidet startet med å ombygge inngangspartiet og parkeringsplassen. Samtidig ble over 1000 solcellepaneler installert på taket. I 2019 ble deler av kongressenteret revet for å gi plass til en kongresshall. Kongress-kapasiteten øker fra 3500 til 5000 delegater, og ventes åpnet i 2021. De øvrige hallene får en mindre oppgradering.

Om senteret
-----------

MECC består av fire utstillingshaller med en samlet utstillingsflate på 30 000 kvadratmeter. I tillegg har det to kongresshaller over tre plan med til sammen 23 fleksible flerbruksrom. Et av rommene, Euro Center, er spesiallaget for mindre konferanser, møter og arrangementer. Det største auditoriet har plass til 1700 tilskuere. De største hallene: Noordhal og Zuidhall har hver 10000 kvadratmeter med utstillingsflater. Noordhal kan også ta opptil 30000 mennesker.

I tillegg har senteret en rekke butikker, kafeer og restauranter. 

MECC Maastricht ligger i forretningsområdet Randwyck med gåavstand til Maastricht Randwyck togstasjon. Like ved holder også sselskaper som Vodafone og Mercedes Benz til, samt universitetssykehuset Maastricht UMC+ og flere av fakultetene til Universitetet i Maastricht. Det er også et stort hotell like ved senteret.

Referanser
----------

1. ↑  «Jaarboek Maastricht 1988, sidene 6–7, 50–51.» (PDF). Arkivert fra originalen (PDF) 4. mai 2019. Besøkt 19. juli 2019.
2. ↑  «Verbouwing MECC valt fors duurder uit: 49 miljoen euro». *De Limburger* **(nederlandsk)**. Besøkt 19. juli 2019.
3. ↑  «Everything about our renovation». *MECC Maastricht* **(nederlandsk)**. Arkivert fra originalen 19. juli 2019. Besøkt 19. juli 2019.
4. ↑  «Noordhal». *MECC Maastricht* **(nederlandsk)**. Arkivert fra originalen 19. juli 2019. Besøkt 19. juli 2019.
5. ↑  MECC Maastricht (2016). «Facts & Figures» (PDF). *Floorplans, setups and facilities*. Arkivert fra originalen (PDF) 19. juli 2019. Besøkt 19. juli 2019.

Eksterne lenker
---------------

* Offisielt nettsted Rediger på Wikidata

* (en) MECC Maastricht – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store Danske Encyklopædi
 |